На основу члана 137. став 5. Закона о спорту („Службени гласник РС“, бр. 10/2016), члана 47. став 2. Правилника о ближим критеријумима и начину одобравања програма и доделе средстава за финансирање или суфинансирање потреба и интереса грађана у области спорта из буџета oпштине Инђија („Службени лист општине Инђија“, број 29/17) и члана 58. став 1. тачка 2. Статута општине Инђија-пречишћен текст („Службени лист општине Инђија“, број 9/13),

Општинско веће општине Инђија, на седници одржаној дана 25. јануара 2018. године, донело је

**Р Е Ш Е Њ Е**

**О УТВРЂИВАЊУ ОРГАНИЗАЦИЈА У ОБЛАСТИ СПОРТА**

**КОЈЕ СУ ОД ПОСЕБНОГ ЗНАЧАЈА ЗА ОПШТИНУ ИНЂИЈА**

**I**

**УТВРЂУЈУ СЕ** организације у области спорта на територији општине Инђија, које су од посебног значаја за општину Инђија, и то:

1. Савез спортова општине Инђија, са седиштем у Инђији, Ул. Војводе Степе бр. 40, са матичним бројем 08156565 и
2. Фудбалски клуб „Инђија“, са седиштем у Инђији, Ул. железничка бб, са матичним бројем 08145130.

**II**

Организацији у области спорта од посебног значаја за општину Инђија, престаје наведени статус када организација престане да испуњава критеријуме на основу којих је тај статус стекла, о чему Општинско веће доноси одлуку.

**III**

Ово решење објавити у „Службеном листу општине Инђија“.

**ОПШТИНА ИНЂИЈА**

**ОПШТИНСКО ВЕЋЕ**

**Број: 66-8/2018-III Председник,**

**Дана:25.јануара 2018. године Владимир Гак**

**Инђија**

**О Б Р А З Л О Ж Е Њ Е**

Правни основ за доношење Решења о утврђивању организација у области спорта које су од посебног значаја за општину Инђија је члан 127. став 5. Закона о спорту („Службени гласник РС“, бр. 10/2016), који прописује да јединица локалне самоуправе утврђује које су организације у области спорта од посебног значаја за јединицу локалне самоуправе, сходном применом критеријума прописаних чланом 120. став 3. Закона и на основу категоризације организација у области спорта у јединици локалне самоуправе и Програма развоја спорта у јединици локалне самоуправе, као и члан 47. став 2. Правилника о ближим критеријумима и начину одобравања програма и доделе средстава за финансирање или суфинансирање потреба и интереса грађана у области спорта из буџета oпштине Инђија („Службени лист општине Инђија“, број 29/17), који прописује да Општинско веће својом одлуком утврђује организације у области спорта на територији општине Инђија од посебног значаја за општину Инђија.

Предлог да се одређена организација у области спорта утврди за организацију од посебног значаја за општину Инђија може дати свака организација у области спорта са територије општине Инђија, уз подношење документације којом се доказује испуњеност критеријума, сходно члану 49. став 1. Правилника.

Општинско веће пре доношења одлуке о утврђивању организација у области спорта које су од посебног значаја за општину Инђија, прибавља мишљење Савеза спортова општине Инђија, сходно члану 49. став 2. Правилника.

Сходно предње наведеном, Фудбалски клуб „Инђија“ се дана 29. децембра 2017. године обратио Општинском већу општине Инђија, са предлогом да исто својом одлуком утврди ФК „Инђија“ као организацију од посебног значаја за општину Инђија.

Општинско веће, односно члан Општинског већа надлежан за област спорта и омладине, обратио се својим дописом Савезу спортова општине Инђија, дана 03. јануара 2018. године, за давање стручног мишљења Савеза спортова општине Инђија, о испуњености услова спортске организације за утврђивање статуса организације од посебног значаја за општину Инђија.

Савез спортова општине Инђија, дао је дана 05. јануара 2018. године, Стручно мишљење да ФК „Инђија“ испуњава све потребне услове и критеријуме прописане Законом, да се утврди за организацију у области спорта на територији општине Инђија, која је од посебног значаја за општину Инђија.

Савез спортова општине Инђија, као надлежни територијални спортски савез, јесте територијални спортски савез од посебног значаја за општину Инђија, сходно члану 47. став 3. Правилника.

Сходно напред наведеном, Решењем о утврђивању организација у области спорта које су од посебног значаја за општину Инђија, утврђено је да су то Савез спортова општине Инђија и Фудбалски клуб „Инђија“, како је дато у материјалу.

**Општинска управа општине Инђија**

**Одељење за друштвене делатности**